# Turbatootjad: Selle suve keerulised ilmastikuolud seavad Eesti ja Euroopa toidujulgeoleku löögi alla

**Eesti turbatootmise tänavune hooaeg on kujunenud viimaste aastakümnete üheks kehvemaks. Pikalt kestnud vihmaperioodide tõttu on peaaegu lõpusirgele jõudnud hooajal suudetud Eestis toota vaid 25% tavapärasest. Tootjate sõnul paneb see surve alla Euroopa taimekasvatuse ja toidujulgeoleku.**

Kui eelmisel aastal toodeti Eestis üle 900 000 tonni turvast, siis tänavu on ilmastikuolud võimaldanud toota vaid veerandi sellest mahust. “Turvast varutakse väärindamiseks peamiselt suvekuudel, kui ilm on kuiv. Kuna hooaja algus oli jahe ja vihmane, ei kuivanud turvas lihtsalt piisavalt ära, et seda saaks kaevandada,” kirjeldas ERA Valduse Aktsiaseltsi juht Allar Peek. Kuigi järgnevad nädalad tulevad eeldatavalt kuivemad, ei ole tema sõnul võimatu, et Eestis saab kasvusubstraadiks sobiv turvas otsa.

Samaaegselt on kasvanud kasvuturba nõudlus maailmaturul, eelkõige Aasia riikides. Wageningeni Ülikooli (WUR) varasemate uuringute kohaselt kasvab substraatide nõudlus 2050. aastaks võrreldes 2020. aastaga koguni 400%.

ERA Valduse ASi toodangust 70% moodustab köögiviljakasvatuseks sobiv kasvusubstraat. Piltlikult tähendab see värsket kurki, tomatit, salatit jt köögivilju meie kauplustes. 90% Eestis toodetud turbapõhistest kasvusubstraatidest turustatakse Euroopa Liidu taimekasvatajatele.

Nurme Turba müügijuhi Riko Kivimäe hinnangul mõjutab turba puudus järgmisel aastal ka toiduhindu. Tõsisem probleem seisneb kogustes. “Suures pildis tähendab olukord seda, et kui tavaliselt istutatakse meie turbaga näiteks 10 000 tomatitaime, saab sel aastal seda teha 75% vähem. Ilma turbata on väga keeruline tagada köögiviljade ja marjade tootmine, rääkimata taskukohase hinnaga tarbijateni jõudmisest meie regioonis. Alternatiiv turbapõhisele kasvusubstraadile sellises mahus hetkel puudub,“ kirjeldas Kivimägi.

Tootjate sõnul on seis kehv ka naaberriikides. “Lätis on meiega sama seis, Leedus vaid veidi parem. Soome tootmismahud jäävad umbes 50% juurde tavapärasest,“ hindas Kivimägi. Tema sõnul on Euroopa toidutootjatel traditsioonilistele turbariikidele raske ka alternatiive leida. Näiteks suur tootjamaa Kanada vajab oma toorainet enda tarbeks. Venemaa ja Valgevene turba kasutamine ei tule kõne alla sõja ega Euroopa sanktsioonide tõttu.

Vaatamata raskele seisule loodab enamus ettevõtteid töökohad säilitada. Otseselt ja kaudselt on turbatootmisega seotud umbes 2000 inimest. Esimesed koondamised on siiski juba aset leidnud. Kuigi Nurme Turba aladel käib kogumine nii suures mahus kui võimalik, on pakendamise ja müügiprotsesse kunstlikult aeglustama hakatud. Probleem tuleb ettevõtete sõnul teravamalt välja turba väärindamisel. “Üle 75% Eestis kaevandatud turbast väärindatakse kohapeal taimekasvatuseks sobivaks kasvusubstraadiks. Substraaditehastel jagub praeguse tooraine varu juures tööd vaid mõneks kuuks“ sõnas Allar Peek.

Aiandussektoril soovitame võimalikult kiiresti oma substraaditarnijaga ühendust võtta, et tagada vajalikud tarned.